Inden du træffer en beslutning, så identificér problemet med dit nuværende job, og find ud af, om du selv har mulighed for at påvirke dit arbejdsliv i en bedre retning, så du kan få arbejdsglæden tilbage. Alt efter hvilken type arbejdsplads, du befinder dig på, kan det være mere eller mindre ude af dine hænder at gøre arbejdssituationen bedre.
Arbejder du eksempelvis som sygeplejerske eller pædagog, er der selvsagt et bureaukrati, som kan stå i vejen for små og konkrete forbedringer. Men er du derimod en del af det private arbejdsmarked, kan du bedre kæmpe for din sag.
Det vigtigste er, at du ikke træffer nogle forhastede beslutninger. For det er altså en stor omvæltning at skulle skifte karriere, særligt hvis du allerede har været på arbejdsmarkedet i mange år.